**«Мазы́рскія мало́чныя праду́кты»** («ММП») — прамысловае прадпрыемства Беларусі, заснаванае ў 1944 годзе ў Мазыры (Гомельская вобласць).

На 2022 год выпускала пад уласнымі таварнымі знакамі «Вясёлка смаку» і «Моц здароўя» такія малочныя вырабы, як вяршкі і ёгурты, кісламалочныя напоі, малако і масла, смятану і тварог. У Беларусі пастаўкі ажыццяўлялі пераважна ў межах Гомельскай вобласці. Замежныя пастаўкі ў асноўным накіроўвалі ў суседнія Расіі і Украіну, а таксама ў Казахстан. Фірмовы гандаль уключаў 9 крамаў, павільёнаў і шапікаў «Вясёлка смаку» ў Мазыры, а таксама адпаведныя крамы ў Гомелі і Ельску.

Вырабы
------

На 2022 год «Мазырскія малочныя прадукты» выпускалі пад таварнымі знакамі «Вясёлка смаку» і «Моц здароўя»:

* пастэрызаванае і стэрылізаванае малако тлустасцю 1,5, 1,6, 2,5, 3,2, 3,6 і 3,8 % у літровых кардонных і пластыкавых пакунках з тэрмінам прыдатнасці 6 і 15 содняў і 9 месяцаў;
* біфітат тлустасцю 2,5 % з тэрмінам прыдатнасці 5 содняў у кардонным і пластыкавым пакунку па 450 і 200 грам;
* кефір тлустасцю 1,2 і 2,7 % у літровых кардонных пакунках з тэрмінам прыдатнасці 10 дзён;
* пражанку тлустасцю 2,5 % у пакунку па 320 грам з тэрмінам прыдатнасці 10 дзён і кісламалочны напой тлустасцю 0,5 % з малінай у пакунку па 450 грам;
* смятану тлустасцю 12, 18, 20 і 24 % у пакунках па 180, 350 і 370 грам з тэрмінам прыдатнасці 16, 18 і 23 дні;
* тварог тлустасцю 1, 3, 5 і 9 % у пакунках па 200, 300, 400 і 450 грам з тэрмінам прыдатнасці 18 і 31 дзень;
* салодкую тварожную масу тлустасц 4,5 % па 250 і 400 грам з прыдатнасцю да 3-х дзён, а таксама 45%-вы плаўлены сыр па 150 грам;
* масла тлустасцю 65, 72,5 і 82,5 % па 170 грам з прыдатнасцю да 35 дзён у лядоўні;
* ёгурты тлустасцю 1,5 % з персікамі і чарніцамі пры тэрміне прыдатнасці 10 дзён і пудынгі тлустасцю 6 % па 175 грам з прыдатнасцю 10 дзён;
* тварожныя дэсерты тлустасцю 3 і 5 % па 140 і 150 грам з прыдатнасцю 21 дзень;
* сухое малако як абястлушчанае, гэтак цэльнае тлустасцю 26 % у папяровых мяшках па 25 кг;
* малочную сыроватку з ананасным, апельсінавым і мангавым сокам у літровых пакунках з прыдатнасцю 10 дзён.

Гісторыя
--------

У 1944 годзе ў Мазыры заснавалі «Мазырскі малаказавод». У 1946 годзе малаказавод наладзіў выпуск казеіну, сыроватачанага квасу, марожанае, масла і нятлустага тварагу. Сепаратарныя пункты заводу працавалі ў 8 вёсках: Бібікаў, Слабада, Прудок, Мялешкавічы, Скрыгалаў, Бокаў, Міхалкі і Каменка. За 1946 год перапрацавалі 1012 тон малака і вырабілі 24,4 тон масла, 12,1 тоны топленага масла, 5,7 тоны марожанае і 4,9 тоны сухога казеіну. У 1950 годзе выпускалі ацыдафільнае малако і вяршкі, абястлушчаны кефір, смятану, сыраквашу, сырковую масу і тварог. Пачалі разліў вырабаў у шкляныя пляшкі. У 1979 годзе закрылі ўчастак масла праз скарачэнне сыравіннай зоны, частку якой аддалі запушчанаму «Каленкавіцкаму заводу заменніка цэльнага малака». У студзені 1990 года ўзвялі корпус з цэхам вырабаў з нязнятага малака і перабудавалі кампрэсарны ўчастак. У ліпені 1991 года пусцілі камп'ютарызаваную лінію стэрылізаванага малака для доўгага захоўвання. У 1994 годзе ў старым корпусе пасля перабудовы пусцілі цэх марожанае і камп'ютарызаваны цэх дзіцячага харчавання для дзяцей груднога ўзросту, у тым ліку тварагу з ультрафільтраванай сыроваткі для захавання бялку.

У 2001 годзе аднавілі цэх масла, якое сталі фасаваць у пачкі па 200 грам. Нефасаванае масла ў скрынях па 20 кг пачалі адгружаць у Расію. У 2003 годзе цэх дзіцячага харчавання пачаў выраб ёгуртаў. У ліпені 2003 года да «Мазырскіх малочных прадуктаў» далучылі «Нараўлянскі малочны завод», які зачынілі праз 2 месяцы ў сувязі радыяцыйным забруджаннем малака ў Нараўлянскім раёне пасля Чарнобыльскай катастрофы. У выніку нараўлянскае малако сталі перапрацоўваць у тэхнічны казеін на Ельскім вытворчым участку магутнасцю 100 тон малака для пастаўкі ў Польшчу, Германію, ЗША і Сінгапур. У 2004 годзе пачалі выпуск лекавых кісламалочных вырабаў у цэху дзіцячага харчавання. У 2005-м тамсама наладзілі выпуск тварагу з садавіной і тварожных пудынгаў. У ліпені 2005 года запрацаваў цэх тварагу «Волат» і «Несцерка». У 2007 годзе ўсталявалі аўтарасфасовачнік ёгуртаў і тварожных дэсертаў у полістыролавыя кубкі з залітаваным вечкам. У 2009-м набылі пастэрызатар-ахалоджвальнік, абсталяванне для кацельні і 2 аўтаразлівачнікі малака. Дзіцячае харчаванне для «Мазырскіх малочных вырабаў» распрацоўваў Інстытут мяса-малочнай прамысловасці НАНБ.

У 2013 годзе 70 % вырабаў збылі за мяжу, з якіх большасць у Расію. Таксама «Мазырскія малочныя прадукты» занялі 3-е месца сярод беларускіх малаказаводаў на рынку Украіны. Пераважна пастаўлялі малако, кефір, смятану і тварог. На люты 2014 года фірмавая гандлёвая сетка прыватнага УП «Мазырскія малочныя прадукты» налічвала 16 крамаў, павільёнаў і шапікаў у Гомелі, Мазыры, Петрыкаве і Ветцы. Сыравіннай базай прадпрыемства былі сельскія гаспадаркі Мазырскага, Ельскага і Нараўлянскага раёнаў Гомельскай вобласці Беларусі. Пад таварнымі знакамі «Вясёлка смаку» і «Моц здароўя» выпускалі звыш 70 найменняў малочных вырабаў, у тым ліку малако і кісламалочныя напоі, смятану і вяршкі, тварог і тварожныя дэсерты, масла, марожанае і дзіцячае харчаванне, у тым ліку ёгурты. Перапрацоўка складала 180 тон малака ўзімку і 220 тон улетку. У 2014 годзе ўсталявалі аміячную лядоўню, што дазволіла знізіць выдатак электраэнергіі на 38 % заашчаджаць 1,5 млрд рублёў за год, а таксама зменшыць выкарыстанне аміяку з 15 тон да 934 кг. Гомельскі абласны выканаўчы камітэт вылучыў 23 млрд рублёў на пераабсталяванне тварожнага ўчастка, што дазволіла выпускаць буйназярністы тварог з 30-дзённай прыдатнасцю замест 5-дзённай.

У 2016 годзе запусцілі ўчастак сухога малага магутнасцю 10 тон за суткі. На люты 2018 года «Мазырскія малочныя прадукты» штодня перапрацоўвалі 250 тон малака. Гандлёвая сетка налічвала 14 фірмавых крамаў у Мазыры, Гомелі і Нароўлі. Таксама вытворчасць пашырылі за кошт біфітату, які прызначаўся для харчавання пры алергіі і для адновы мікрафлоры страўніка пасля лячэння антыбіётыкамі ад інфекцыі. Урэшце пастаўкі сталі ажыццяўляць у краіны Азіі: Арменію і Казахстан, Кітай, Марока, Пакістан і Турцыю. У 2020 годзе большасць вырабаў адгрузілі ў Расію, Казахстан, Узбекістан і Украіну. У 2020 годзе ініцыятыва «Умовы для мовы», якую распачаў Ігар Случак, распачала кампанію зваротаў «Беларускаму малаку — беларуская мова», у ходзе якой «Мазырскія малочныя прадукты» дадалі беларускую мову на этыкеткі сваіх вырабаў. На верасень 2021 года прадпрыемства штодня перапрацоўвала 300 тон малака і выпускала больш за 80 відаў вырабаў.

Зноскі
------

1. ↑  Кантакты **(нявызн.)**, *УП «Мазырскія малочныя прадукты»* (2022). Праверана 10 студзеня 2022.
2. ↑  Агульная інфармацыя **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
3. ↑  Адрасы фірмавага гандлю **(нявызн.)**.  УП «Мазырскія малочныя прадукты» (19 мая 2021). Праверана 10 студзеня 2022.
4. ↑  Малако **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
5. ↑  Біяпрадукт лячэбна-прафілактычны кісламалочны «Біфітат» масавай доляй тлушчу 2,5% **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
6. ↑  Кефір **(нявызн.)**(недаступная спасылка).  УП «Мазырскія малочныя прадукты» (26 ліпеня 2022). Архівавана з першакрыніцы 10 студзеня 2022. Праверана 10 студзеня 2022.
7. ↑  Біяпражанка **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
8. ↑  Смятана **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
9. ↑  Тварожныя вырабы **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
10. ↑  Масла **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
11. ↑  Ёгурт «Вясёлка смаку» **(нявызн.)**(недаступная спасылка).  УП «Мазырскія малочныя прадукты» (26 ліпеня 2022). Архівавана з першакрыніцы 10 студзеня 2022. Праверана 10 студзеня 2022.
12. ↑  Пудынг «Ласунак» **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
13. ↑  Сухое абястлушчанае малако **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
14. ↑  Напоі на аснове малочнай сыроваткі **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
15. 1 2 3  Гісторыя **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.
16. ↑  Пачні дзень з кефіру // *Звязда* : газета. — 6 лютага 2014. — № 22 (27632). — С. 4. — ISSN 1990-763x.
17. ↑  Малочныя прысмакі з Мазыра // *Звязда*. — 24 лютага 2018. — № 39 (28655). — С. 15.
18. ↑  «Мазырскія малочныя прадукты» аднавіла пастаўкі ў Кітай **(нявызн.)**(недаступная спасылка).  Радыё «Беларусь» (17 верасня 2022). Архівавана з першакрыніцы 10 студзеня 2022. Праверана 10 студзеня 2022.
19. ↑  Яшчэ адзін малочны завод дадае беларускую мову на ўпакоўку **(нявызн.)**.  Газета «Новы час» (6 студзеня 2021). Праверана 10 студзеня 2022.
20. ↑  Спрыяць развіццю рэгіёна // *Мясцовае самакіраванне*. — 10 верасня 2021. — № 35 (620). — С. 18.

Спасылкі
--------

* Электронныя звароты **(нявызн.)**.  УП «Мазырскія малочныя прадукты» (26 ліпеня 2022). Праверана 10 студзеня 2022.

|  |  |
| --- | --- |
| ⚙️   Нарматыўны кантроль | ЗЭКББ: NLB-ar83614 |